JAS-DTAC ปิดจุดตาย..เปิดจุดโต
เซอร์ไพรส์ไม่น้อยทีเดียว..! เมื่ออยู่ ๆ บริษัทจัสมิน อินเตอร์เนชั่นแนล จำกัด (มหาชน) หรือ JAS ก็ประกาศจับมือกับบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เพื่อให้บริการเน็ต 3BB และโทรศัพท์มือถือ บนฐานลูกค้าของทั้งสองฝ่าย
4 ธ.ค. 2562

สำนักข่าวรัชดา
เซอร์ไพรส์ไม่น้อยทีเดียว..! เมื่ออยู่ ๆ บริษัทจัสมิน อินเตอร์เนชั่นแนล จำกัด (มหาชน) หรือ JAS ก็ประกาศจับมือกับบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เพื่อให้บริการเน็ต 3BB และโทรศัพท์มือถือ บนฐานลูกค้าของทั้งสองฝ่าย
ก็ไม่รู้ว่างานนี้“ทีมผู้บริหาร JAS”กับ“อเล็กซานดรา ไรช์” แอบไปซุ่มเจรจากันตอนไหน..? เมื่อไหร่..? ปิดข่าวซะเงียบเชียว…
เรียกว่าเป็นการปิดปากพวกขาเมาท์ ที่ก่อนหน้านี้ลือกันว่า เฮียพิชญ์ จะขาย JAS ทิ้งให้กับกลุ่มทุนต่าง ๆ ที่สนใจ จนเกิดการเก็งกำไรหุ้น JAS อยู่เป็นพัก ๆ ได้สักที
แหม๊…ใครนะที่ช่างปล่อยข่าว มันน่าตบปากจริง ๆ
กลับมาที่ดีลจูบปากระหว่าง JAS กับ DTAC กลายเป็นดีลที่ถูกพูดถึงในแวดวงตลาดทุน เพราะสามารถช่วยปลดล็อกข้อจำกัดการให้บริการของแต่ละฝ่ายได้อย่างลงตัว
ปัญหาใหญ่ของ JAS และ DTAC คือ ไม่โตทั้งคู่ ดังนั้นถ้าดีลนี้สำเร็จก็จะได้ประโยชน์ทั้งสองฝ่าย
กรณี DTAC เนื่องจากเป็นค่ายเดียวที่ยังไม่มีธุรกิจบรอดแบนด์ ก็จะมีอินเทอร์เน็ตบรอดแบนด์เข้ามาเติมเต็ม ซึ่งจะทำให้สามารถทำมาร์เก็ตติ้ง สร้างจุดขายของซิมได้มากขึ้น
จากเดิมให้บริการแค่โทรศัพท์มือถือ ก็จะครอบคลุมไปถึงอินเทอร์เน็ตบ้าน หรือ WiFi บริการคอนเทนต์ เช่น ดูหนัง ฟังเพลง ทีวีบนอินเทอร์เน็ต ในแพ็กเกจเดียวกัน
ทำให้แพ็กเกจมีมูลค่าเพิ่มมากขึ้น รายได้ต่อหมายเลขเพิ่มสูงขึ้น…
เป็นการเพิ่มศักยภาพการแข่งขัน หลังจากปล่อยให้คู่แข่งอย่างบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC และบริษัท ทรู คอร์ปอเรชั่น จำกัด (มหาชน) หรือ TRUE เดินนำหน้าไปหลายขุม
ฟาก JAS หรือ 3BB ก็จะได้ดาต้าหรือการใช้งานสูงขึ้น
ขณะเดียวกัน ก็จะได้ลูกค้าเพิ่มขึ้นจากฐานลูกค้าของ DTAC ที่มีอยู่ 20.4 ล้านเลขหมาย เอาแค่ 10% ก็จะเกินครึ่งลูกค้า 3BB ที่ปัจจุบันมีอยู่ 3 ล้านรายแล้ว
นั่นจะทำให้ JAS เติบโตแบบก้าวกระโดด หรือเติบโตแบบอินออร์แกนิก
ที่สำคัญ ต้องมองข้ามช็อตไปถึง JASIF ที่ดีลนี้จะทำให้สินทรัพย์ของ JASIF มีมูลค่าเพิ่มอย่างมีนัยสำคัญ…
หลังจากก่อนหน้านี้  JASIF ถูกมองว่าการเติบโตของสินทรัพย์ที่เพิ่งไปซื้อมาจะไม่สูงมากนัก
ดีลนี้จึง win-win กันทุกฝ่าย
เป็นการ “ปิดจุดตาย”…“เปิดจุดโต” ที่ลงตัวจริง ๆ
…อิ อิ อิ…